|  |
| --- |
| 21.11.2019-ғы № 15-13-375д/с шығыс хаты |

19 21 қараша

|  |
| --- |
| **ҚАЗАҚСТАН РЕСПУБЛИКАСЫНЫҢ**  **ПРЕМЬЕР-МИНИСТРІ** **А.Ұ. МАМИНГЕ** |

**Құрметті Асқар Ұзақбайұлы!**

Депутаттық сауал жолдауымызға Көкшетау қаласы, Красный Яр ауылдық округіндегі **«Нұрлы көш» бағдарламасы** бойынша қыс айларында мүлдем тұруға жарамсыз, сапасыз салынған үйлердің тұрғындарының шағымдары мен осы мәселеге қатысты Дүниежүзілік қазақтардың қауымдастығынан біздің комитеттің атына келіп түскен хаты негіз болды.

Красный Яр ауылдық округіне қарасты «Нұрлы көш» тұрғындарының мұң-мұқтажын көзбен көріп, құлағымызбен есту үшін бір топ сенаторлар **ү.ж. 14 қарашасында** арнайы іс-сапармен барып қайттық. Көргеніміздей Үкімет 2009 жылы «Нұрлы көш» бағдарламасын іске асыру мақсатында тұрғын үйлер салу үшін **республикалық бюджеттен 1 млрд. 200 млн теңге,** яғни әрбір екі пәтерлі үйге сол кездегі доллар бағамымен 59 мың доллар бөліп, осы қаражатқа 2010 жылы Красный Яр ауылдық округінде **276 отбасы үшін 138 екі пәтерлі** тұрғын үй салынып, шетелдерден көшіп келген қандастарымызға пайдалануға берілген.

Кешендегі үйлердің қабырғалары жоғарыда айтылған қомақты қаржы бөліне тұра солтүстіктің 40 градус қысына мүлдем шыдас бермейтін гипсокартон, пеноплекс, панельден, пескоблоктан салынған. Үйлердің барлығында дерлік фундаменттері жоқ, едендері ажырап кеткен. Қабырғалары өте жұқа, арасы қуыс, тұрғындар қыста жаурап, үйде тұру мүмкіндігі болмағандықтан туыстарының үйінде тұруға мәжбүр, көбісі әртүрлі аурулармен ауырады. Үйлерді қалпына келтіру үшін тұрғындар өз қаражатынан жылда жөндеу жұмыстарын жасайды екен. Соңғы уақытта кейбір үйлердің төбесі құлап, жөндеу жұмыстарын жасауға мүмкіндіктерінің жоқтығы анықталды. Үйлердің көбісі дерлік апаттық жағдайда.

Бастапқыда 276 отбасы «Сарыарқа» әлеуметтік-кәсіпкерлік корпорациясымен әр айға 7 мың теңге жалға алу қаражатын төлейтін болып келісімшартқа отырған. «Сарыарқа» әлеуметтік-кәсіпкерлік корпорациясы банкрот болып, тарап кеткен соң бұл бағдарлама бойынша жұмысты «Есіл» әлеуметтік-кәсіпкерлік корпорациясы жалғастырған болатын. 2011 жылы Көкшетау қаласы әкімдігінің қаулысымен 138 екіпәтерлі тұрғын үй жер учаскелерімен қаланың коммуналдық меншігіне берілгендігі және «Көкшетау қаласының тұрғын үй-коммуналдық шаруашылық, жолаушылар көлігі және автомобиль жолдары бөлім» мекемесінің балансына бекітіліп, мекеме тұрғындармен жалға алу келісімшартына отырғаны белгілі болды.

Кешендегі тұрғын үйдің орташа **құны 3 миллион 200 мың теңге болып есептелген.** Жергілікті әкімшілік пен тұрғындарының арасында тұрғын үйді сатып алу шарты ретінде, банктен несие алып, ай сайын 25 мың теңге көлемінде несие төлеп және 7 мың теңге жалға алу қаражатын төлеп тұру келісімі де жасалған. Бірақ, тұрғындардың көпшілігі үйлерінің апаттық жағдайда болуына байланысты және әлеуметтік жағынан әлсіз топтар қатарына жатқандықтан, төлемнен бас тартқан. «Қазақстанның тұрғын үй құрылыс жинақ банкі» Акционерлік қоғамның мәліметіне сәйкес осы кезде тұрғындардың берешегі **32 млн. теңгені құраған.**

Осы уақытқа дейін олардың тұрғын үйлерін жер учаскелерімен бірге тұрғындардың меншігіне берудің жолдары қарастырылмаған. Осы айтылған жағдайлардың барлығы тұрғындардың әлеуметтік наразылығын, билік органдарына деген сенімсіздігін жылдан-жылға күшейтіп келеді. Сондықтанда кешендегі тұрғын үйлердің бүгінгі күнгі нақты бағасын анықтау мақсатында Жылжымайтын мүлікті бағалайтын арнайы комиссия құрып, апаттық жағдайдағы тұрғын үйлерге жөндеу жұмыстарын жасауға мүмкін емес үйлердің тұрғындарына жер учаскелерімен бірге жеке меншіктеріне беру жолдарын қарастыру керек. Сонда ғана бұл мәселе толыққанды шешімін таппақ.

Құрметті Асқар Ұзақбайұлы, жоғарыда айтылғандарды ескере отырып, Сізден «Қазақстан Республикасының Парламенті және оның депутаттарының мәртебесі туралы» Қазақстан Республикасы Конституциялық Заңының 27-бабына сәйкес депутаттық сауалды қарау нәтежелері туралы заңда белгіленген мерзімде жазбаша жауап беру қажеттілігін атап көрсетеміз.

***Құрметпен,***

 **М. БАҚТИЯРҰЛЫ**

**С. БЕКТҰРҒАНОВ**

**Б. ЖҰМАҒҰЛОВ**

**Н. ЖҮСІП**

**С. ЕРШОВ Н. ТӨРЕҒАЛИЕВ**

**Р. ӘКІМОВ**

**Д. ӘДІЛБЕКОВ**

**Е. МҰҚАЕВ**

**Келісу шешімдері**21.11.2019 15:07:35: Бақтиярұлы М. .(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:09:11: Султанкулова Ж. К.(Әлеуметтік-мәдени даму және ғылым комитетімен өзара байланыс жасау бөлімі) - - ескертпелерсіз келісілген
21.11.2019 15:09:19: Бектұрғанов С. Ш.(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:12:23: Әкімов Р. Қ.(Аграрлық мәселелер, табиғатты пайдалану және ауылдық аумақтарды дамыту комитеті) - - ескертпелерсіз келісілген
21.11.2019 15:14:43: Жусип Н. Б.(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:17:56: Ершов С. М.(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:20:04: Жумагулов Б. Т.(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:32:29: Турегалиев Н. Т.(Әлеуметтік-мәдени даму және ғылым комитеті) - - ескертпелерсіз келісілген
21.11.2019 15:33:50: Токсаба А. .(Жалпы бөлімі) - - ескертпелерсіз келісілген
21.11.2019 15:39:39: Агиса Б. А.(Жалпы бөлімі) - - ескертпелерсіз келісілген
21.11.2019 16:08:53: Амрин А. К.(Сенат Аппаратының Басшылығы) - - ескертпелерсіз келісілген
21.11.2019 16:25:57: Мұқаев Е. Р.(Қаржы және бюджет комитеті) - - ескертпелерсіз келісілген
21.11.2019 17:20:44: Адильбеков Д. З.(Экономикалық саясат, инновациялық даму және кәсіпкерлік комитеті) - - ескертпелерсіз келісілген
**Қол қою шешімі**21.11.2019 18:00:15 Уртембаев А. К.. Қол қойылды